
Polianilin tartalmú összefonódó térhálók előállítása és vizsgálata

Napjaink korszerű ipari termelésében és modern gyógyászatában egyre nagyobb a különleges tulajdonságokkal bíró anyagok szerepe. Ilyen anyag lehet például a poliizobutilén (PIB), poli(poli(etilén-oxid)-metakrilát)-ok (P(P(EO)2MA)) [1] és a polianilin (PANI) [2].
Munkám során ezen három polimer felhasználásával szintetizáltam újszerű, tudomásom szerint eddig még nem leírt makromolekuláris szerkezeteket. Elsőként a poliizobutilént állítottam elő, majd a megfelelő funkcionalizálás után a kapott polimert használtam fel a PIB és P((EO)2MA) alapú amfifil kotérhálók szintéziséhez. Ennek során makromonomeres módszert alkalmaztam, azaz az előre elkészített telekelikus, hidrofób PIB-MA makromonomert kopolimerizáltam a hidrofil szegmenst alkotó di(etilén-oxid)metil-éter-metakriláttal.
Az elkészült gélekből duzzasztásos módszerrel polianilin tartalmú szemi-interpenetráló kotérhálókat állítottam elő [2]. A kapott géleket – melyek az alábbi ábrán láthatóak – kisszögű röntgenszórással, ciklikus voltammetriával, pásztázó elektronmikroszkóppal, UV-VIS spektoszkópiával és elemanalízissel vizsgáltam.

